Nuuskommentaar: Malema en doodspraatjiesJulius Malema. Foto: EFF/Facebook Julius Malema maak eenvoudig te maklik opmerkings oor dood wanneer hy sy politieke mond so groot rek. Wanneer hy self egter glo doodsdreigemente kry, gaan kla hy gou by die polisie en dié keer het hy ter beskerming ’n blouligkavalkade met luukse motors van die polisie (dus belastingbetalers) gekry – ’n baie handige meevallertjie vir ’n skynbaar bankrot party so kort voor ’n algemene verkiesing. Dit is vanjaar tien jaar sedert Julius Malema, toe leier van die ANC se jeugliga, by Botshabelo gesê het hy sal doodmaak vir Zuma. Die geleentheid was die amptelike Jeugdagvieringe wat die ANC blatant as ’n ANC-saamtrek op belastingbetalerskoste gekaap het, en waar sowel Jacob Zuma en Malema, wat geen staatsampte toe beklee het nie, as sprekers opgetree het. Destyds was oudpres. Zuma en Malema nog goed by mekaar ingekruip. Zuma het byvoorbeeld nie lank hierna nie nog Malema as ’n toekomstige president van die land gesalf: toe hy besoek aan Malema se geboortegrond gebring het. Nou het Malema verklaar hy is selfs tot lewensverlies bereid in sy en die EFF se stryd teen minister Pravin Gordhan, minister van openbare ondernemings. Dit kos kophou om by te hou oor wie almal vir wie kwaad is. Die EFF het duidelik hul mes vir Gordhan in en wil hê hy moet bedank, Malema is duidelik nog kwaad vir Zuma, en Zuma en Gordhan sit nie om dieselfde vuur nie. Dis dié soort chaos waarin die EFF floreer. Volgens Malema is Gordhan ’n vername figuur in die staatskapingsdrama, maar Malema hang nou die “titel” van leier van die “wit monopolie-kapitaal” vir Gordhan en sy “Kabaal” om die nek. Maroela het reeds op 15 Oktober 2015 die kwessies hierbo bespreek. Grondgryp sonder vergoeding was toe reeds ’n brandpunt vir die EFF. Terwyl Malema nie skaam is om oor sterftes in die konteks van politieke geweld te praat nie, is hy en sy party gou om die polisie te nader vir verdere beskerming wanneer hy glo doodsdreigemente kry. Op die oomblik word hy deur ’n blouligkavalkade vergesel nadat beweer is dat hy weer só ’n waarskuwing gekry het. In April vanjaar het Malema ook ’n besoek aan die minister van polisie gebring toe hy glo doodsdreigemente gekry het. Die volgende algemene verkiesing vind in Mei volgende jaar plaas. Die misbruik/gebruik van blouligkavalkades met BMW’s en ander luukse motors om in werklikheid ’n statuur by kiesers te bou, is nie vreemd aan die land nie. Verlede jaar het dr. Nkosazana Dlamini-Zuma, toe ’n gewone LP, ook so ’n kavalkade gekry. Eers na heelwat vrae hieroor gevra is, het die verduideliking van dreigemente gekom. Min mense het egter getwyfel dat dit eenvoudig ’n geval was dat sy, as Zuma se kandidaat vir ANC-president, ’n kavalkade gekry het om haar statuur te verhoog. Die EFF kan klaarblyklik nie uit eie sak so ’n kavalkade vir die “commander in chief” bekostig nie. Hierdie soort mentaliteit word eerder by ’n piesangrepubliek verwag – maar dan ontstaan die vraag of Suid-Afrika nie op die oomblik niks anders as ’n piesangrepubliek is nie. Nie alle bevolkingsgroepe in Suid-Afrika word egter deur ’n gepronkery beïndruk nie, en die spreekwoord: “Hoe kaler jonker, hoe groter pronker” dui duidelik aan dat die Afrikaner daarop neersien. Sy groot mond het hom al verskeie kere duur te staan gekom, en om doodspraatjies te maak waarborg negatiewe reaksie. Maar ook hier kan diep in die Afrikaanse idiomatiek gegraaf word. Die naam, grootbek-skreeubaber wat in die Zambezi voorkom, laat ’n mens onwillekeurig aan ’n sekere commander in chief dink. In Engels heet grootbek ’n braggart of popinjay, of te wel ’n grootprater en papegaai. Vandag het popinjay meer die betekenis van ’n mens wat maar ’n vakuum-persoonlikheid het. In April vanjaar het The Citizen ’n ondersoek gedoen na ’n kuberruim-tuiste wat haatspraak aanblaas. Hierin is Malema as ’n “grootbek ‘k’” uitgetrap, en die kubertuiste het binne twee weke 1 500 lede gekry. Dié optrede kan nie goedgepraat word nie, maar dit dui ook aan hoeveel vyande Malema al met sy groot mond gekry het. Intussen moet Suid-Afrikaners maar katvoet loop om nie reg in die leeu se (groot) bek in te loop nie. Daar is bepaald beter opsies as om nie hierdie gegewe perd in die bek te kyk nie.